LHเฟ้น3โครงการตั้งกองทุนอสังหาฯ
แลนด์ แอนด์ เฮ้าส์ ซุ่มตั้งกองทุนอสังหาริมทรัพย์ลงทุน 3 โครงการใจกลางเมือง"ที่พักาศัยและบ้านให้เช่า"กลุ่มเป้าหมายชาวต่างชาติ
14 ก.พ. 2555

แลนด์ แอนด์ เฮ้าส์ ซุ่มตั้งกองทุนอสังหาริมทรัพย์ลงทุน 3 โครงการใจกลางเมือง"ที่พักาศัยและบ้านให้เช่า"กลุ่มเป้าหมายชาวต่างชาติ
นายอดิศร  ธนนันท์นราพูล  รองกรรมการผู้จัดการ  บริษัท แลนด์ แอนด์ เฮ้าส์ (LH) เปิดเผยว่า  บริษัทอยู่ระหว่างจัดตั้งกองทุนรวมอสังหาริมทรัพย์ เพื่อลงทุนในสินทรัพย์ 3 โครงการ ประกอบด้วย โครงการเซอร์วิสอพาร์ทเมนต์ เซนเตอร์ พอยต์ สุขุมวิท-ทองหล่อ โครงการอาคารพักอาศัยให้เช่า เซนเตอร์ พอยต์ เรซิเดนซ์ พร้อมพงษ์และโครงการบ้านพักอาศัยให้เช่า แอล แอนด์ เอช วิลล่า สาทร รวมมูลค่าโครงการกว่า 3 พันล้านบาท    "ถือเป็นโครงการที่มีศักยภาพสูง เนื่องจากทั้ง 3 โครงการอยู่ในทำเลใจกลางเมืองและมีสิ่งอำนวยความสะดวกที่เอื้อต่อการใช้ชีวิตของผู้พักอาศัย ซึ่งส่วนใหญ่เป็นชาวต่างชาติ ทำให้โครงการมีอัตราการเข้าพักอาศัยอยู่ในระดับสูงและมีโอกาสรักษาความสามารถในการเติบโตไว้ได้อย่างต่อเนื่อง โดยจะเน้นชาวเอเชียมากขึ้น เพราะเป็นภูมิภาคที่อัตราการขยายตัวทางเศรษฐกิจยังคงเติบโตอย่างต่อเนื่อง
สำหรับแนวโน้มอุตสาหกรรมที่พักอาศัยของชาวต่างชาติในกรุงเทพฯ ยังมีโอกาสในการเติบโตอีกมาก เนื่องจากการเพิ่มขึ้นของปริมาณที่อยู่อาศัยสำหรับชาวต่างประเทศในเขตใจกลางเมืองของกรุงเทพฯ จะชะลอตัวลงเนื่องจากจากเนื้อที่ใจกลางเมืองมีจำกัดและราคาที่ดินที่ปรับเพิ่มสูงขึ้น สวนทางกับความต้องการที่อยู่อาศัยที่จะเพิ่มขึ้นอย่างมาก โดยมีปัจจัยต่าง ๆ สนับสนุนเช่น สถานการณ์ทางการเมืองที่คลี่คลาย การขยายตัวของเศรษฐกิจไทย รวมถึงนโยบายการกระตุ้นเศรษฐกิจของภาครัฐ ตลอดจนแผนการรองรับแผนประชาคมเศรษฐกิจอาเซียน (AEC) ซึ่งจะเสร็จสมบูรณ์ในปี 2558 ซึ่งจะทำให้มีชาวต่างชาติเข้ามาทำงานในประเทศไทยเพิ่มมากขึ้น